SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJAS

**PROTOKOLS Nr. 289**

**2022. gada 20. aprīlī plkst.10.00**

**daļējā videokonferences formātā**

Sēdes atklātā daļa:

sākas plkst. 10.00, beidzas plkst. 10.35

**Sēdē piedalās:**

komisijas locekļi:

**Juris Rancāns**

**Edvīns Šnore**

**Ainars Bašķis**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins**

**Zenta Tretjaka**

**citas personas:**

*uzaicinātie:*

* Iekšējās drošības biroja priekšnieks **Valters Mūrnieks**
* Iekšējās drošības biroja priekšnieka vietnieks **Normunds Šteinbriks**;
* Iekšējās drošības biroja Stratēģiskās analīzes nodaļas priekšniece **Nadīna Ozkanli**
* Iekšlietu ministrijas vecākais referents **Laimonis Rozenbaums**;

**Aizsardzības, iekšlietu un korupcijas novēršanas komisijas vecākā konsultante Ieva Barvika un konsultanti Egita Kalniņa, Inese Silabriede, Māris Veinalds un Brenda Veiskate**

**Sēdi vada:** komisijas priekšsēdētājs J.Rancāns

**Sēdi protokolē:** I.Silabriede

**Sēdes veids:** atklāta

*Izskatāmie dokumenti:*

*Iekšējās drošības biroja prezentācija “Iekšējās drošības biroja 2021. gada darbības rezultāti”. 20.04.2022.*

**Izskatītā darba kārtība:**

**Iekšējās drošības biroja 2021. gada darbības rezultāti, šī gada prioritātes un darbības aktualitātes.**

**J.Rancāns** atklāj sēdi, konstatē deputātu klātbūtni, informē par darba kārtību un izskatāmo jautājumu. Informē, ka saskaņā ar Iekšējās drošības biroja (turpmāk – IDB, Birojs) lūgumu sēdei būs 2 daļas – atklātā un slēgtā. Nosaka laika rāmjus jautājuma izskatīšanai: IDB prezentācija – kopā abas daļās max 1 stunda, bet deputātu jautājumiem – pusstunda.

Aicina sākt jautājuma izskatīšanu sēdes atklātajā daļā. Dod vārdu IDB priekšniekam V.Mūrniekam.

**V.Mūrnieks** iepazīstina ar IDB pārstāvjiem šajā sēdē; demonstrē prezentāciju *(materiāls – protokola pielikumā)* un informē par izskatāmo jautājumu. Atzīmē IDB darbības prioritārās jomas:

- pamatfunkcijas (noziedzīgu nodarījumu atklāšana un izmeklēšana, noziedzīgu nodarījumu novēršana);

- atbalsta funkcijas (atbalsta funkcija noziedzības atklāšanā un izmeklēšanā, administratīvais process iestādē).

Aktualizē IDB personālvadības aspektus. Ņemot vērā iepriekšējās struktūras izvērtējuma pieredzi IDB 2021. gadā tika stiprināta pirmstiesas izmeklēšanas kapacitāte (papildus amata vietas), kā arī tika stiprināta datu analīzes kapacitāte, īpaši finanšu analīzes jomā. Personālvadības stiprināšanai IDB ir apstiprināta personāla vadības politika, ir izstrādāts personāla mācību plāns profesionālās kvalifikācijas pilnveidošanai. Efektīvas apmācības nodrošināšanai Birojs slēdz līgumus ar citu institūciju speciālistiem, šogad pirmstiesas izmeklēšanas procesā nodarbināto kvalifikācijas celšanai ir noslēgts līgums ar Latvijas Universitāti (LU). Apmācība Birojā ir nepārtraukts process. Noziedzīgu nodarījumu izmeklēšanā visi iesaistītie darbinieki ir piedalījušies profesionālās kvalifikācijas celšanas pasākumos. Atzīmē pandēmijas ietekmi uz Biroja darbu, bet vienlaikus atzīmē, ka arī šajos sarežģītajos apstākļos IDB ir strādājis bez pārtraukumiem un klātienē. Apmācību procesā tika piesaistīti arī citu valstu speciālisti; akcentē sadarbību ar Amerikas Savienoto valstu vēstniecību, Federālā izmeklēšanas biroja pārstāvjiem.

Lai stiprinātu finanšu izmeklēšanas kapacitāti 2021. gadā Birojā pie Stratēģiskās plānošanas nodaļas ir izveidota Analītiskā grupa, tiek pilnveidota darbība kriminālprocesos šajā jomā. Lai strukturētu finanšu jomas izmeklēšanu Birojā ir aktualizētas vadlīnijas paralēlās finanšu izmeklēšanas veikšanai, kā arī piesaistīti kompetenti jomas speciālisti.

V.Mūrnieks informē par pagājušā gada IDB izmeklēšanas rezultātu statistiskajiem rādītājiem. Ir saņemti 1147 iesniegumi, kas ir par 16,6% mazāk nekā iepriekšējā gadā, t.sk., 681 fizisku un juridisku personu iesniegumi, 282 iesniegumi saņemti pēc piekritības, 184 anonīmi iesniegumi. Šie skaitļi gadu gaitā būtiski nemainās, līdz ar to arī IDB ikgadējā darba apjoms. Visvairāk sūdzību (%) tiek saņemts par Valsts policijas (turpmāk – VP) darbu, kā arī saistībā ar notikumiem Rīgā un Rīgas reģionā, kas ir loģisks rezultāts. Informē arī par iesniegumu procentuālo sadalījumu atbilstoši valsts reģioniem, kur dominē Rīgas reģions – 66%.

Informē par saņemtās informācijas iedalījumu pēc iestādēm, par kuru darbinieku rīcību saņemtas sūdzības. Visvairāk sūdzību par iespējamu dienesta pilnvaru pārkāpumiem un dienesta stāvokļa ļaunprātīgu izmantošanu (vardarbība, mantkārīgā nolūkā, u.c.) tiek saņemts par VP. Sūdzības tiek saņemtas arī par pirmstiesas izmeklēšanas kvalitāti. Iesniegumu izskatīšanā Birojam ir laba sadarbība ar konkrētajām iestādēm, atbilstoši situācijai iesniegumi tiek pāradresēti kompetentajām iestādēm, notiek arī laba sadarbība ar iestāžu iekšējās kontroles struktūrvienībām.

Sniedz īsu raksturojumu par IDB 2021. gadā lietvedībā uzsāktajiem un esošajiem kriminālprocesiem (turpmāk – KP). Gandrīz puse ir par noziedzīgiem nodarījumiem valsts institūciju dienestā, t.sk., kukuļņemšanu, dienesta stāvokļa ļaunprātīgu izmantošanu, neizpaužamu ziņu izpaušanu, amatpersonu bezdarbību, dienesta pilnvaru pārsniegšanu. Kopumā lietvedībā bija 143 KP, no kuriem 48 ir Birojā uzsāktie, 32 – no citām izmeklēšanas iestādēm saņemtie, bet pie 63 izmeklēšana vēl turpinās. V.Mūrnieks informē par struktūrām, par kurām ierosinātie KP atrodas Biroja lietvedībā: VP, Valsts robežsardzē, Valsts ugunsdzēsības un glābšanas dienestā, Iekšlietu ministrijas (turpmāk – IeM) Informācijas centrā.

Sīkāk informē par finanšu izmeklēšanas darba rezultātiem KP, iepriekšējo darbu iestrādes tiek veiksmīgi turpinātas: 2021. gadā ir arestēta skaidra nauda un nauda bankas kontos 600 tūkstošu eiro apmērā, nekustamie īpašumi 190 tūkstošu eiro vērtībā un transporta līdzekļi vairāk nekā 400 tūkstošu eiro vērtībā. Finanšu izmeklēšana ir veikta 35 KP ietvaros, personu ienākumu-izdevumu analīze – 97 KP ietvaros, bet bankas kontu analīze pēc vienotiem kritērijiem – 152 KP ietvaros. Uzsver jauno vadlīniju nozīmi. Paralēli tiek strādāts arī ar Valsts ieņēmumu dienestā iesniegtajām amatpersonu deklarācijām, arī aizdomīgām transakcijām. Visiem šiem darbiem ir sava pievienotā vērtība.

V.Mūrnieks sniedz salīdzinošu ieskatu par IDB izmeklēto lietu tālāko virzību laika periodā no 2019.-2022.gadam, atzīmējot 2022. gadā kriminālvajāšanai nosūtīto krimināllietu skaitu(45), amatpersonu skaitu (99), pret kurām krimināllietas nosūtītas kriminālvajāšanas uzsākšanai, kā arī notiesāto amatpersonu skaitu (35). Sniedz sīkāku informāciju par notiesājošajiem spriedumiem pa dienestiem, visvairāk (24) – VP. Ir arī ar reālu brīvības atņemšanu saistīti sodi par kukuļņemšanu vairākām amatpersonām. Informē par raksturīgākajiem amatpersonu noziedzīgajiem nodarījumiem, pildot dienesta pienākumus, un piespriestajiem sodiem, ilustrē ar piemēriem.

V.Mūrnieks informē par IDB noziedzīgo nodarījumu izmeklēšanas problemātiku:

- video pierādījumi (ķermeņa kameras mēdz būt izslēgtas);

- e-lietu ieviešanas izaicinājumi (pagaidām darbs dubultojas nevis samazinās, procesu sarežģītība);

- KP sarežģītība, prioritāšu izvēle un efektīva resursu izmantošana;

- iesaistīto personu specifiskās zināšanas par tiesībaizsardzības iestāžu darba metodēm – pretdarbībām izmeklēšanas apgrūtināšana. Pēdējā gada laikā IDB izmeklētāju kapacitāte ir palielinājusies.

V.Mūrnieks informē par IDB darbu noziedzīgu nodarījumu novēršanā, akcentē izglītojošos pasākumus – konferences un iesaisti diskusijās. Atzīmē Biroja organizētās konferences:

- “Amatpersonu pretlikumīgas rīcības, kas saistītas ar vardarbību – tendences un aktuālā problemātika” – 160 dalībnieku;

- “Amatpersonu izdarītu noziedzīgu nodarījumu, kas vērsti uz pretlikumīga mantiska labuma gūšanu, konstatētā problemātika un aktualitātes” – 250 dalībnieku.

Biroja pārstāvji piedalījušies arī NVO organizētās diskusijās par koruptīvas rīcības problemātiku un noziegumos cietušo aizsardzību.

V.Mūrnieks informē par ieguldīto preventīvo darbu ar visām IeM padotības iestādēm pretlikumīgas rīcības risku identificēšanas un pārvaldīšanas sistēmas izvērtēšanā. Ir notikusi anketēšana, kā rezultātā izdarīti secinājumi par risku identifikācijas problemātiku katrā no IeM padotības iestādēm. Galvenais secinājums – vairumā iestāžu riski tiek identificēti, bet iestādēm pietrūkst specifisko zināšanu to novēršanai. Tiek pielietoti atšķirīgi mehānismi risku novērtēšanā, konstatēta nepilnīga risku pārraudzības dokumentācija, nepilnīgs kontroles mehānisms. Atsevišķās iestādēs vispār pietrūkst izpratnes par riskiem.

V.Mūrnieks uzsver, ka preventīvais darbs iestādēs ir viena no efektīvākajām noziedzīgu nodarījumu samazināšanas metodēm, tikai iestādes pašas var samazināt iespējamo pārkāpumu skaitu.

Aktualizē Biroja prioritātes 2022. gadam:

- noziegumu (saistīti ar vardarbību un prettiesiska labuma gūšanu) atklāšana, izmeklēšana;

- risku identificēšana, IKS pilnveidošana;

- Biroja darbības stratēģija 2023.-2027. gadam.

Informē, ka turpmākā prezentācijas daļa būs sēdes slēgtajā daļā.

*Komisija pieņem informāciju zināšanai.*

**J.Rancāns** iesaka noklausīties visu prezentāciju un pēc tam uzdot jautājumus kopumā par abām daļām.

*Deputāti piekrīt.*

J.Rancāns slēdz sēdes atklāto daļu.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede